བོད་གཞུང་དམངས་རྒྱལ་ཡོངས་ཚོགས་ཆེན་གྱི་མཇུག་བསྡོམས་སྙན་ཐོ་དེ་ཕྱི་ཚེས་༣༡ཉིན་རྒྱ་གར་ལྷོ་ཕྱོགས་སེ་ར་བླ་སྤྱིའི་གཙུག་ལག་ཁང་དུ་༧གོང་ས་མཆོག་ལ་སྙན་སྒྲོན་ཞུས་ཡོད་ཅིང་།སྐབས་དེར་༧གོང་ས་མཆོག་གིས་གྲྭ་མང་དང་ཚོགས་བཅར་བ་ཡོངས་ལ།བཙན་བྱོལ་བོད་མིའི་ཤེས་ཡོན་དང་གཞིས་ཆགས་སྐོར།དགོན་སྡེ་ཁག་གི་འོས་འགན་སྐོར།ཕྱི་ལོ་༢༠༡༡ལོའི་བཀའ་སྤྱིའི་འོས་བསྡུའི་སྐོར།དབུ་མའི་ལམ་དང་རང་བཙན་གྱི་ཁྱད་པར་སོགས་གནད་དོན་ཁག་ཅིག་གི་ཐད་བཀའ་སློབ་གནང་ཡོད་ཅིང་།དགོན་སྡེ་ཁག་གི་འོས་འགན་སྐོར་ལ།ངས་ཁ་སང་གྲྭ་ཚང་ཁག་གི་མཁན་པོ་ཚོར་འདི་ལྟར་བཤད་ཡོད།སློབ་དཔོན་ཕྱོགས་གླང་གིས་༼ཚད་མ་ཀུན་བཏུས༽མཛད་འདུགའཕགས་པ་ཐོགས་མེད་ཀྱིས་༼མངོན་པ་ཀུན་བཏུས༽མཛད་འདུགདེ་དང་དེ་ལྟ་བའི་གཞུང་མང་པོ་མཛད་པའི་སྲོལ་ཡོད་པ་རེད།དེང་སྐབས་ང་ཚོས་ཀྱང་ནང་པའི་ཆོས་ཀྱི་ནང་དུ་ཡོད་པའི་ཚན་རིག་དང་།མུ་སྟེགས་པའི་གཞུང་དུ་ཡོད་པའི་ཚན་རིགདེང་གི་རིག་གསར་གྱི་ཚན་རིག་བཅས་བསྡུ་བསྒྲིགས་བྱས་ཏེ།༼ཚན་རིག་ཀུན་བཏུས༽ཀྱི་གཞུང་ཞིག་དང་།སྔོན་རྒྱ་གར་དུ་ཡོད་པའི་མུ་སྟེགས་པའི་ལྟ་གྲུབ་དང་།ནང་པ་སངས་རྒྱས་པའི་ལྟ་གྲུབ།ནུབ་ཕྱོགས་གྷི་རིག་གི་ལྟ་གྲུབ་ནས་ཕྱིས་ཀྱི་བྷ་ཊན་རཱ་སིལ་བར་གྱི་ལྟ་གྲུབ་སོགས་ལས་བསྡུ་བསྒྲིགས་བྱས་ཏེ།༼ལྟ་གྲུབ་ཀུན་བཏུས༽ཀྱི་གཞུང་ཞིག་བཅས་བཟོ་དགོས་ཀྱི་འདུགདེ་འདྲ་ཞིག་བྱུང་བ་ཡིན་ན་དཔེ་ཆར་ལྟ་མཁན་ཚོར་ཕན་ཐོགས་ཡོང་གི་རེད་ལ།གལ་ཆེ་ཤོས་སློབ་གྲྭ་ཁག་དང་མང་ཚོགས་ནང་ཕན་ཐོགས་ཡོང་གི་རེད།རིམ་གྱིས་གཞུང་དེ་དག་རྒྱ་ཡིག་དང་དབྱིན་ཡིག་སོགས་སུ་བསྒྱུར་བ་ཡིན་ན་ནང་པའི་ཡུལ་གྲུ་ཁག་ལ་བློ་སྐྱེད་གསར་པ་ཡོང་གི་རེད།འགན་འདི་བོད་པ་གཅིག་པུར་འཁྲུ་བ་ཞིག་རེད་མ་གཏོགས་ནང་པ་གཞན་སུ་གཅིག་གིས་ཀྱང་ཡོང་གི་མ་རེད།ཅེས་གསུངས་བྱུང་།